Sekswerker beskuldig swemafrigter van aanrandingTim Osrin Foto: Facebook Die polisie in die Wes-Kaap het Saterdag bevestig dat nog klagtes aanhangig gemaak is teen die swemafrigter, Tim Osrin, wat daarvan beskuldig word dat hy ŉ huishulp aangerand het. “Ek kan bevestig dat nog ŉ saak teen hom ondersoek word,” het kol. André Traut, woordvoerder van die polisie, gesê. Hy kon nie enige verdere besonderhede verskaf nie. Die Saturday Star het berig Osrin het verlede week in die Wynberg-landdroshof verskyn op nadat hy glo ŉ huishulp, Cynthia Joni, aangerand het. Hy voer aan hy het haar vir ŉ sekswerker aangesien. Die koerant berig dat ŉ sekswerker van Kenilworth in Kaapstad intussen aanvoer dat sy ook deur Osrin aangerand is. Die 32-jarige het gesê Osrin het haar in Desember verlede jaar konfronteer. Hy het gesê sy moet “wegkom uit sy straat uit”. Sy het hom in Januarie vanjaar weer gesien. “Hierdie keer was hy op sy fiets,” het die vrou gesê. “Hy het op my geskree: ‘Is jy nog steeds hier?’.” Sy sê hy het van sy fiets afgeklim en haar aangerand en haar gevloek. Die vrou voer aan Osrin het haar só hard geslaan dat een van haar tande uitgeval het. Sy het vroeër vandeesweek die klag aanhangig gemaak. Osrin wou nie ŉ onderhoud toestaan aan die Saturday Star se susterskoerant, die Weekend Argus nie, maar het verlede week in ŉ onderhoud gesê hy het gedink Joni was ŉ prostituut en sy buurt is “vol prostitute”. “Ek het nog nooit eers daaraan gedink om ŉ prostituut te slaan nie,” het Osrin gesê. Hy beskryf homself as ŉ iemand wat lief is vir sport en betrokke is in sy gemeenskap. Traut het bevestig dat Osrin nie in verband met die nuwe aanklagte in hegtenis geneem is nie. “Die ondersoek duur voort,” het hy gesê. Osrin sal na verwagting op 27 November weer in die hof verskyn.